Van rompe, handtekeninge en ŉ BybelversieWaisale Serevi. Foto: Facebook. Van my kosbaarste besittings as kind was my handtekeningboekie waarin ek rugbyspelers se handtekeninge versamel het. My grootste skatte was die handtekeninge van Frik du Preez, Mannetjies Roux, Mof Myburgh, Piet Uys en Louis Schmidt, asook Tommy Bedford, al was hy Engels. Daar was ook handtekeninge van die Britse Leeus, All Blacks en Wallabies, maar met ŉ hele paar oop bladsye tussenin, uit respek vir die Groen-en-goud. Latere jare het ek so nou en dan ŉ paar verdere handtekeninge bekom, nie meer vir myself nie, maar vir my twee seuns. Toe Fidji in 1996 in ŉ eenmalige toets teen die Springbokke op Loftus Versfeld gespeel het, het my jongste gevra of ek Waisale Serevi se handtekening vir hom kon kry. Serevi was, wat my betref, die wêreld se beste sewespeler en elke kind wou ook soos hy systap, met die bal toor. Die span, wat ook ŉ laaste wedstryd teen Noord-Transvaal gespeel het, het in die destydse Marula Sun-hotel in Mabopane gebly en dit was dus maklik om sy handtekening te kry, veral omdat ek ook ŉ onderhoud met die skaam Serevi beplan het. Ek het ook ŉ baie mooi aksiefoto van hom in die middag se oefening saamgeneem om die ys te breek. Nadat hy die foto gesien het, het Serevi sy handtekening met groot oë uitgedeel, ŉ boodskappie aan my seuns geskryf en ook ŉ Bybelversie onderaan geheg, net soos die verwysing na die teksvers wat hy om sy gewrigsbandjies op die veld met die kruisie daarby gedra het. Hy was so beïndruk (met die foto) dat hy na sy kamer laat spaander het en met een van sy Fidjiaanse rompe as geskenk teruggekeer het. Ek wou dit eers nie aanvaar nie, maar Johan van Blommenstein, die oud-Junior Springboklosskakel wat die span se SA mediabestuurder was, het vinnig in Afrikaans verduidelik dat dit ŉ klap in sy gesig sou wees om nee te sê. Die romp was gans te klein, want hy was klein gebou en ek darem al middeljarig met ŉ effense tjoepie om die middellyn. Jare hierna het die romp en die handtekeningboekie tydens ŉ inbraak voete gekry. Maar ek sal nooit Waisale Serevi se handtekening en romp (wat dalk nou ŉ karwaslap is) vergeet nie.